আর ঠিক এক দিন। বৃহস্পতিবার মধ্যরাতের পর আর ব্যবহারই করা যাবে না পুরনো ৫০০ টাকার নোট। আগেই ১০০০ টাকার নোট ব্যবহার পুরোপুরি বন্ধ হয়েছে। এবারে ৫০০ টাকার নোটের সেই পরিণতি হচ্ছে। বারে বারে নিয়ম বদলেছে কেন্দ্রীয় সরকার। কখনও প্রধানমন্ত্রী নরেন্দ্র মোদী নিজে, কখনও অর্থমন্ত্রী অরুণ জেটলি, কখনও রিজার্ভ ব্যাঙ্ক অফ ইন্ডিয়া নোটবাতিল নিয়ে নিয়ম বদলের ঘোষণা করেছে। কিন্তু এবার আর সময় দিতে রাজি নয় অর্থমন্ত্রক। কার্যত পুরোপুরি বাতিল হয়ে যাচ্ছে পুরনো নোট।
নোটবাতিলের পরে দফায় দফায় পুরনো ৫০০ টাকা নোট ব্যবহারের সুযোগ কমানো হয়েছে। এখনও পর্যন্ত মোবাইল রিচার্জ, বিদ্যুৎ বা জলের বিল-সহ কিছু কিছু পরিষেবা বিল মেটানো বা ওষুধ কেনা যাচ্ছে। কিন্তু সেটাও আর করা যাবে না শুক্রবার থেকে। নরেন্দ্র মোদী নোটবাতিল ঘোষণার সময়ে মাত্র তিন দিন সময় দিয়েছিলেন। পরে সেই সময়সীমা দফায় দফায় বাড়ানো হয়েছে। পরে সেই সময়সীমা ঠিক হয় ১৫ ডিসেম্বর। সেই অবস্থানের কোনও বদল হচ্ছে না। 
১৫ ডিসেম্বর পর্যন্ত ৫০০ টাকার নোটের এইসব ব্যবহার করা যাবে বলে আগেই জানানো হয়েছিল। কিন্তু মনে করা হয়েছিল, বিরোধীদের দাবি মেনে এই সময়সীমা বাড়াবে কেন্দ্র। কিন্তু কেন্দ্র যে আদৌ তা করছে না, সেটা বুধবার স্পষ্ট করে দিয়েছেন অর্থমন্ত্রকের সচিব শক্তিকান্ত দাস। তিনি টুইট করে জানিয়ে দিয়েছেন, পুরনো ৫০০ টাকার নোট বৃহস্পতিবার মধ্যরাতের পরে আর কোনও কারণেই ব্যবহার করা যাবে না। বদল করাও যাবে না। একমাত্র পথ, ব্যাঙ্ক অ্যাকাউন্টে জমা করা।